b'\n_START_ARTICLE_\nDissosiatiivinen identiteettih\xc3\xa4iri\xc3\xb6\n_START_SECTION_\nSyyt\n_START_PARAGRAPH_\nOlennainen osa dissosiatiivista identiteettih\xc3\xa4iri\xc3\xb6t\xc3\xa4 on dissosioiminen. Se on puolustusmekanismi, jolla mieli suojautuu traumaattisia kokemuksia vastaan. Dissosiaatiossa ik\xc3\xa4v\xc3\xa4t muistot eristet\xc3\xa4\xc3\xa4n arkitodellisuudesta ja n\xc3\xa4in pystyt\xc3\xa4\xc3\xa4n s\xc3\xa4ilytt\xc3\xa4m\xc3\xa4\xc3\xa4n normaali toimintataso, aivan kuin mit\xc3\xa4\xc3\xa4n traumaa ei olisi koskaan sattunutkaan. Jos traumaattinen kokemus toistuu tarpeeksi usein, siirret\xc3\xa4\xc3\xa4n kaikki siihen liittyv\xc3\xa4t asiat toiseen persoonaan, mik\xc3\xa4 voi aiheuttaa persoonien t\xc3\xa4ydellisen eriytymisen._NEWLINE_DID:n kehittymisen p\xc3\xa4\xc3\xa4syy onkin toistuva, vakava trauma, joka on alkanut persoonallisuuden muodostumiselle t\xc3\xa4rke\xc3\xa4ss\xc3\xa4 i\xc3\xa4ss\xc3\xa4, tavallisimmin ennen 5\xe2\x80\x938 ik\xc3\xa4vuotta. Trauman aiheuttaja on yleens\xc3\xa4 aikuinen, joka nauttii lapsen luottamusta ja johon lapsen on pakko turvautua. Lapsi ei my\xc3\xb6sk\xc3\xa4\xc3\xa4n saa ymp\xc3\xa4rist\xc3\xb6st\xc3\xa4\xc3\xa4n tukea trauman k\xc3\xa4sittelyyn. Yleens\xc3\xa4 traumaa salaillaan tai se kiellet\xc3\xa4\xc3\xa4n. Moni katsoo lis\xc3\xa4ksi, ett\xc3\xa4 lapsella on oltava perinn\xc3\xb6llinen alttius dissosiaation runsaaseen k\xc3\xa4ytt\xc3\xb6\xc3\xb6n. On my\xc3\xb6s arveltu, ett\xc3\xa4 lapsi, joka ei osaa k\xc3\xa4ytt\xc3\xa4\xc3\xa4 dissosiaatiota ylivoimaisen traumatisoivassa tilanteessa sairastuu muihin psykiatrisiin sairauksiin. Perheess\xc3\xa4 saattaa my\xc3\xb6s olla dissosiaatioh\xc3\xa4iri\xc3\xb6st\xc3\xa4 k\xc3\xa4rsivi\xc3\xa4 aikuisia, jotka k\xc3\xa4yt\xc3\xb6ksell\xc3\xa4\xc3\xa4n vahvistavat lapsen dissosiatiivisten mekanismien k\xc3\xa4ytt\xc3\xb6\xc3\xa4.\n_START_SECTION_\nEsiintyvyys\n_START_PARAGRAPH_\nKoska kyseess\xc3\xa4 on suhteellisen uusi diagnoosi, sen syist\xc3\xa4 esiintyy ristiriitaisia k\xc3\xa4sityksi\xc3\xa4 eik\xc3\xa4 h\xc3\xa4iri\xc3\xb6n olemassaolostakaan vallitse selv\xc3\xa4\xc3\xa4 yksimielisyytt\xc3\xa4. Yksimielisyyden saavuttamiseksi laajat ja kasaavat tieteelliset katsaukset, kuten aiheesta tehtyjen viimeisien 30 vuoden tutkimusten ja julkaisujen kattava tarkastelu (mukaan lukien etiologia ja esiintyvyys), vuonna 2014 Australiassa julkaistuine tuloksineen vahvistavat merkitt\xc3\xa4v\xc3\xa4sti tieteellisesti yksiselitteist\xc3\xa4 n\xc3\xa4kemyst\xc3\xa4 siit\xc3\xa4, ett\xc3\xa4 dissosiatiivinen identiteettih\xc3\xa4iri\xc3\xb6 t\xc3\xa4ytt\xc3\xa4\xc3\xa4 psykiatrisille diagnooseille vaaditut tiukat kriteerit, ja se voidaan luotettavasti erottaa muista sairauksista sek\xc3\xa4 teeskennellyist\xc3\xa4 ja iatrogeenisen etiologian omaavista potilastapauksista. (linkki ko.julkaisuun) Neurofysiologinen ja kognitiivinen profiili on my\xc3\xb6s t\xc3\xa4ll\xc3\xa4 potilasryhm\xc3\xa4ll\xc3\xa4 uniikki. Suggestioherk\xc3\xa4t ja etuk\xc3\xa4teen sairauden n\xc3\xa4yttelemiseen koulutetut n\xc3\xa4yttelij\xc3\xa4t ja aidot potilaat eroteltiin luotettavasti my\xc3\xb6s vuonna 2012 fysiologisten muutosten kuten verenpaineen, emotionaalisen kiihtymyksen aiheuttamien hermostollisten vasteiden mm.ylivireystilan sek\xc3\xa4 alueellisten aivojen verenvirtausmittausten kautta. (linkki:artikkeli Reindersin tutkimuksesta)_NEWLINE_Eri l\xc3\xa4hteet antavat DID:in esiintyvyydeksi normaaliv\xc3\xa4est\xc3\xb6ss\xc3\xa4 0,4\xe2\x80\x931\xc2\xa0% riippuen siit\xc3\xa4, kuinka diagnostisia kriteereit\xc3\xa4 sovelletaan k\xc3\xa4yt\xc3\xa4nt\xc3\xb6\xc3\xb6n. Psykiatrisista avo- ja sairaalahoidossa olevista potilaista noin 5\xe2\x80\x9320\xc2\xa0% arvellaan t\xc3\xa4ytt\xc3\xa4v\xc3\xa4n taudin kriteerit._NEWLINE_Dissosiatiivisen identiteettih\xc3\xa4iri\xc3\xb6n oireet saattavat muistuttaa muiden psykiatristen h\xc3\xa4iri\xc3\xb6iden oireita. Lis\xc3\xa4ksi siihen liittyy usein joukko muita psykiatrisia ongelmia, kuten ep\xc3\xa4vakaa persoonallisuus, traumaper\xc3\xa4isi\xc3\xa4 oireita, sy\xc3\xb6mish\xc3\xa4iri\xc3\xb6it\xc3\xa4, p\xc3\xa4ihteiden v\xc3\xa4\xc3\xa4rink\xc3\xa4ytt\xc3\xb6\xc3\xa4, masennusta ja ahdistuneisuutta. Onkin hyvin tavallista, ettei tautia osata tunnistaa, ja ett\xc3\xa4 potilas on ennen diagnoosia ollut vuosia psykiatristen palveluiden asiakkaana sek\xc3\xa4 saanut vaihtelevia taudinm\xc3\xa4\xc3\xa4rityksi\xc3\xa4. Er\xc3\xa4\xc3\xa4n amerikkalaisen selvityksen mukaan DID-potilas on ennen oikeaa diagnoosia ehtinyt viett\xc3\xa4\xc3\xa4 psykiatrian asiakkaana noin seitsem\xc3\xa4n vuotta sek\xc3\xa4 saada kolme vaihtoehtoista taudinm\xc3\xa4\xc3\xa4rityst\xc3\xa4. DID:in tunnistaminen on kuitenkin t\xc3\xa4rke\xc3\xa4\xc3\xa4, sill\xc3\xa4 pelkk\xc3\xa4 liit\xc3\xa4nn\xc3\xa4isongelmien hoito ei johda pysyviin tuloksiin, ja \xe2\x80\x9dv\xc3\xa4\xc3\xa4r\xc3\xa4n\xe2\x80\x9d h\xc3\xa4iri\xc3\xb6n hoitaminen on tuloksetonta, ellei suorastaan vahingollista.\n_START_SECTION_\nHoito\n_START_PARAGRAPH_\nHoidon tavoitteena on oireiden lievitys, mutta my\xc3\xb6s yksil\xc3\xb6n turvallisuuden takaaminen ja mahdollisesti my\xc3\xb6s eri persoonien yhdist\xc3\xa4minen yhdeksi toimivaksi persoonaksi. Tavoitteena on my\xc3\xb6s auttaa potilasta k\xc3\xa4sittelem\xc3\xa4\xc3\xa4n vaikeita muistojaan sek\xc3\xa4 auttaa kehitt\xc3\xa4m\xc3\xa4\xc3\xa4n uusia toimivampia toimintamalleja selviytymiseen el\xc3\xa4m\xc3\xa4ss\xc3\xa4 ja ihmissuhteissa. Paras hoitovaihtoehto riippuu paljolti yksil\xc3\xb6st\xc3\xa4 ja h\xc3\xa4nen oireistaan, mutta yleisimmin hoidot koostuvat seuraavista traumaterapiaan integroiduista osuuksista:psykoterapia, kognitiivinen terapia, l\xc3\xa4\xc3\xa4kint\xc3\xa4, perheterapia, ilmaisulliset terapiat ja jos ei kontraindikaatioita esiinny, my\xc3\xb6s kliininen hypnoosi tai EMDR._NEWLINE_Psykoterapeuttisisissa hoidoissa hoidon painopiste oli aiemmin aina toisistaan eriytyneiden persoonallisuuden osien sulauttamisessa yhdeksi persoonaksi integraatioksi kutsutussa prosessissa. Koska suurin osa potilaista ei kuitenkaan t\xc3\xa4t\xc3\xa4 halua, osien keskin\xc3\xa4isen yhteisty\xc3\xb6n kehitt\xc3\xa4minen ja yhteisen tietoisuuden (engl. co-consciousness) lis\xc3\xa4\xc3\xa4minen on my\xc3\xb6s toimiva ratkaisu. Suomessa tilan hoitoon suositellaan kolmivaiheista hoitomallia. Ensimm\xc3\xa4isess\xc3\xa4 eli vakauttamisvaiheessa pyrit\xc3\xa4\xc3\xa4n rakentamaan hoidolle luottamuspohja, v\xc3\xa4hent\xc3\xa4m\xc3\xa4\xc3\xa4n dissosiaatio- ja muiden oireiden h\xc3\xa4iritsevyytt\xc3\xa4 sek\xc3\xa4 vakauttamaan potilaan el\xc3\xa4m\xc3\xa4ntilanne. Jos potilaalla on useita psykiatrisia liit\xc3\xa4nn\xc3\xa4isongelmia tai riitt\xc3\xa4m\xc3\xa4t\xc3\xb6n tukiverkko, hoidossa ei v\xc3\xa4ltt\xc3\xa4m\xc3\xa4tt\xc3\xa4 edet\xc3\xa4 t\xc3\xa4t\xc3\xa4 vaihetta pidemm\xc3\xa4lle. Toisessa eli trauman k\xc3\xa4sittelyvaiheessa persoonallisuuden osia rohkaistaan tutustumaan toisiinsa sek\xc3\xa4 v\xc3\xa4hitellen jakamaan kantamiaan muistoja kesken\xc3\xa4\xc3\xa4n. Viimeisess\xc3\xa4 vaiheessa osien integraatiota, joka usein alkaa jo vaiheessa II, autetaan edelleen. Jotta t\xc3\xa4m\xc3\xa4 mahdollistuisi, potilaan on ymm\xc3\xa4rrett\xc3\xa4v\xc3\xa4 syv\xc3\xa4sti traumatapahtuman vaikutus el\xc3\xa4m\xc3\xa4lleen, sek\xc3\xa4 opittava kypsempien, muuhun kuin dissosiaatioon perustuvien puolustusmekanismien k\xc3\xa4ytt\xc3\xb6\xc3\xa4._NEWLINE_Itse dissosiatiiviseen identiteettih\xc3\xa4iri\xc3\xb6\xc3\xb6n ei ole l\xc3\xa4\xc3\xa4kityst\xc3\xa4, mutta siihen liittyvi\xc3\xa4 muita psykiatrisia oireita, kuten ahdistusta, masennusta ja unettomuutta, voidaan hoitaa l\xc3\xa4\xc3\xa4kkein. L\xc3\xa4\xc3\xa4kityksell\xc3\xa4 voidaan my\xc3\xb6s tasata traumatisoituneiden, itsetuhoisten tai muiden negatiivisia tunteita kantavien persoonallisuuden osien vointia._NEWLINE_Mit\xc3\xa4 aikaisemmin oireisiin puututaan, sen parempi on toipumisennuste. Useimmiten potilaat ovat hoidolle vastaanottavaisia, mutta hoitojakso saattaa silti olla eritt\xc3\xa4in sekava ja uuvuttava. Joissakin tapauksissa jokin yksitt\xc3\xa4inen sivupersoona voi hankaloittaa hoitoa. Olennaista on hoitaa my\xc3\xb6s oheisoireilua, kuten masennusta ja j\xc3\xa4nnittyneisyytt\xc3\xa4. Toipumisennuste on hyvin yksil\xc3\xb6llinen. Osa on aina ollut hyvin toimintakykyisi\xc3\xa4, kun taas toiset tarvitsevat jatkuvasti raskaita tukitoimia p\xc3\xa4ivitt\xc3\xa4iseen el\xc3\xa4m\xc3\xa4\xc3\xa4ns\xc3\xa4.'